als_Latn dik_Latn sag_Latn
Kryetari i Kuvendit, Ilir Meta, nuk është shprehur aspak i habitur nga akuzat e deputetit Tom Doshi në drejtim të tij, duke deklaruar se me një version të ngjashëm por me protagonistë të tjerë ai ishte njohur edhe më herët, kohë kur u investua edhe për zbardhjen e të vërtetës. Në një prononcim për mediat, kreu i parlamentit ka përshëndetur vendimin e Partisë Socialiste për të përjashtuar deputetin Doshi nga grupi parlamentar, duke shtuar se shpërthimi i tij pas kësaj ishte i pritshëm. “Nuk jam habitur aspak nga akuzat e djeshme të deputetit Doshi pas përjashtimit të tij nga grupi parlamentar i Partisë Socialiste, veprim që e përshëndes plotësisht për arsye, sepse ishte një veprim sipas vlerësimit tim mjaft i qartë për të ndarë një e herë e mirë politikën nga shantazhi dhe për t’i dhënë fund praktikave të presionit mbi qeverisjen e vendit. Lidhur me versionin e djeshëm mund t’iu them që nuk habitem për të sidomos pas vendimit të grupit parlamentar të Partisë Socialiste për përjashtimin e tij. Unë pjesën serioze e kam konsumuar prej muajsh, pra shqetësimin e deputetit në fjalë sipas versionit në fjalë i bërë i ditur prej tij jo vetëm për mua, por edhe për shumë persona të tjerë të përgjegjshëm dhe me përgjegjësi institucionale se ndaj tij po përgatitej një atentat ku porositësi dhe paguesi kryesor ishte kunati i ish-Kryeministrit Berisha, z. Agim Rama, i cili do të paguante, gjithmonë sipas versionit të tij të atëhershëm, 500 mijë euro për eliminimin e tij dhe të deputetit të PD-së, z. Fufi me qëllim destabilizimin politik të vendit, duke krijuar alibinë se në këtë çështje ishte i përfshirë Kryetari i Kuvendit. Që në atë kohë unë, por besoj edhe persona të tjerë, unë në cilësinë e Kryetarit të Kuvendit jam takuar me Ministrin e Brendshëm, me Prokurorin e Përgjithshëm, takime këto edhe në praninë e Kryetarit të Komisionit për Sigurinë Kombëtare, z. Braho, i cili bëri dje një deklaratë në respekt të opinionit publik dhe kam kërkuar marrjen e masave për zbardhjen e gjithë kësaj historie dhe vendosjen e personave të dyshuar përpara përgjegjësisë. Në dijeninë time, deri dje i vetmi person që ka penguar zbardhjen e kësaj çështjeje rezulton të jetë deputeti Tom Doshi. Unë nuk mund të flas as në emër të Policisë, nuk mund të flas as në emër të Prokurorisë, veprimet e mia kanë qenë tërësisht të përgjegjshme, kanë qenë tërësisht në përputhje me ligjin dhe natyrisht është e drejta e deputetit në fjalë t’i ndërrojë versionet e atentatit ndaj tij çdo 6 muaj sipas interesit të tij politik,” u shpreh Meta. “Natyrisht që nuk mund ta fsheh zhgënjimin tim për entuziazmin dhe për garën e shpërthyer brenda lidershipit të opozitës, sidomos midis kryetarit real dhe atij formal, për të shprehur dashurinë ndaj deputetit Doshi. Është një e drejtë e tyre për të zgjedhur atë si simbol të së vërtetës, të moralit, të vendosjes së ligjit, të luftës kundër korrupsionit, të luftës kundër krimit të organizuar.
Vetëm se kam një këshillë për kryetarin formal, që të jetë i kujdesshëm në deklaratat e tij, sepse z. Doshi me sa duket e ka gjithmonë një atentat në mendje, por i ndryshon vazhdimisht versionet dhe porositësit. Përpara gjashtë muaj porositës ishte kunati i Doktorit, dje porositës dhe pagues dola unë. Por kam frikë se porositësi tjetër i radhës mund të jetë kunati i kryetarit formal të Partisë Demokratike” tha kreu i Kuvendit. I pyetur lidhur me ekzistencën e një videoje, Meta u shpreh: “Unë them me bindje të plotë se nuk ekziston asnjë fakt dhe asnjë dëshmitar, i cili mund të provojë implikimin e Kryetarit të Kuvendit në një skenar të tillë. Përkundrazi, jam i bindur që ekzistojnë shumë dëshmitarë të cilët provojnë versionin e parë dhe origjinal që porositës dhe pagues, sipas z. Doshi, ishte kunati i z. Berisha, z. Agim Rama me qëllim destabilizimin politik të vendit për llogari të Berishës dhe fajësimin e Kryetarit të Kuvendit”.
als_Latn als_Latn